作者:白居易
標題:因沐感發，寄朗上人二首
內容:年長身轉慵，百事無所欲。乃至頭上發，經年方一沐。沐稀發苦落，一沐仍半禿。短鬢經霜蓬，老面辭春木。強年過猶近，衰相來何速。應是煩惱多，心焦血不足。漸少不滿把，漸短不盈尺。況茲短少中，日夜落複白。既無神仙術，何除老死籍。只有解脫門，能度衰苦厄。掩鏡望東寺，降心謝禪客。衰白何足言，剃落猶不惜。